text
stringlengths 1
2.58k
⌀ |
|---|
वय्कलं धयादिल झीगु कला संस्कृति व गौरवयात सितिं छ्वयेगु ज्या गुगुं हालतय् नं जुइ मखु उकिया निंतिं जिं प्रण यानाच्वना |
भुखाचं क्षति जूगु पुरातात्विक महत्वया सम्पदायात ध्यानय् तयाः न्हूगु निर्माण यायेमाःगु हाथ्या दु धासें वयकलं न्ह्यागु थासं स्वःसां खने दइगु धरहरा वइगु निदँया दुने दयेके सिधयेकेगु दावी नं यानादिल |
अथे हे भुखाचं क्षति जूगु मेमेगु पुरातात्विक सम्पदा व स्मारक नं याकनं निर्माण याये सिधयेकेगु खँ नं धयादिल |
उगु इलय् प्रम ओलीं स्मारिकाया विमोचन नापं भाषा कला संस्कृति साहित्य कासा लगायत थीथी क्षेत्रय् योगदान बियादीपिंत सम्मान नं यानादीगु खः |
लानिपुखूया हालत इतिहासय् दकलय् बेहाल जूगु धासें आः उकिया नं याकनं पुनःनिर्माण याये सिधयेकेगु खँ वय्कलं धयादिल |
येँ महानगरपालिकाया प्रमुख विद्यासुन्दर शाक्यं महानगर लागा दुनेया भेषभूषा कला संस्कृतियात संरक्षण यानातयेगु निंतिं थःपिं प्रतिवद्ध दु धयादिल |
कोषया नायः मंगलकृष्ण सिंहया सभापतित्वय् ज्याझ्वः जूगु खः |
येँ – विश्व नेवाः सम्मेलनय् ब्वति कायेत नेपाः झाःपिं वल्र्ड नेवाः अर्गनाइजेशन डब्लुएनओ या पदाधिकारीपिंत म्हिगः डब्लुएनओ नेपाः च्याप्टरपाखें लुमंति चिं लःल्हासें हनेज्या यात |
नकतिनि क्वचाःगु विश्व नेवाः सम्मेलनया सफलता बारे कुलेगु ज्या नं जूगु उगु ज्याझ्वलय् डब्लुएनओया केन्द्रीय नायः सिजन श्रेष्ठ न्वकु दयारत्न शाक्य दुजः कृष्ण चखुं लिसें नेपाः च्याप्टरया कावा नायः शाक्य सुरेनपिंसं नुगःखँ तयादीगु खः |
किपू नेपालभाषा टाइम्स- मगन इन्टरटेन्मेन्टया न्ह्यब्वया छुं ई न्ह्यः जक पितब्वज्या जूगु म्येँ व मनू सु मनूया कभर म्येँ कासा जुइगु जूगु दु |
कभर म्येँ कासाया निंतिं सम्बन्धित पक्षलिसे सहलह ब्याकेगु ज्या जुयाच्वंगु दु |
थुगु म्येँया म्येँ च्वमि नापं लय् चिनामि भुवन महर्जनं कभर म्येँ कासाया निंतिं संगीत संयोजक सुरेन्द्र श्रेष्ठलिसें सम्बन्धित पक्षलिसे सहलह ब्याके धुंगु व याकनं हे कभर म्येँ धेंधेंबल्लाः कासा न्ह्याकेगु जानकारी बियादीगु दु |
कासा याकनं न्ह्याकेगु तयारी जुयाच्वंसां कासाया निंतिं माःगु नियम व्यवस्थापन व मेमेगु ज्याखँयात कयाः अझं सहलह जुयाच्वंगु व सम्भवतः मोहनि जःखः धेंधेंबल्लाः कासा न्ह्याकेगु ग्वसाः जुयाच्वंगु महर्जनं कनादीगु दु |
नेपालभाषा सांगीतिक ख्यलय् नुगः क्वसाःपिं न्हूपिं व पुलांपिं म्येँ हालामिपिंत हःपाः व तिबः बीगु ल्याखं कभर म्येँ कासा यायेत्यनागु म्येँया संगीत संयोजकलिसें नांजाःम्ह संगीतकार सुरेन्द्र श्रेष्ठं कनादिल |
छुं ई न्ह्यः जक सार्वजनिक याःगु खः थुगु म्येँ किपुलिइ ताःईतक थःगु जीवन ह्वना वंम्ह छम्ह व्यक्तिया वास्तविकताय् तयार यानातःगु खः |
किपुलिइ च्वनाः थःगु जीवन ह्वना वंम्ह उम्ह व्यक्ति तसकं भलादमि व शिक्षित जूगु तर गनं वःम्ह धइगु छुं जानकारी मदुगु खँ धाःगु दु |
छुं नं सितिकं बिल धाःसा छुं नं मकाइम्ह उम्ह मनुखं ज्या याःगु वापतया जक ध्यबा कायेगु यानाच्वंगु किपूया स्थानीयतय्सं धायेगु याः |
एजेन्सी- म्यानमारया सैन्य अदालतं अमेरिकी पत्रकार ड्यानी फेन्स्टरयात ११ दँया जेल सजाय बिउगु दु |
फेन्स्टरयात अध्यागमन कानुन उल्लंघन याःगु गैरकानूनी संगठन दयेकूगु व सेनाया विरुद्ध विद्रोह यायेत प्रोत्साहन याःगु द्वपं दु |
फेन्स्टरयात देशद्रोह व आतंकवादया द्वपं नं बियातःगु दुसा थ्व मुद्दाया फैसला जूगु मदुनि |
थ्व द्वपं पुष्टि जुल धाःसा फेन्स्टरयात आजीवन कारावास जुइ |
अमेरिकी पत्रकार फेन्स्टर अनलाइन पत्रिका फ्रन्टिअर म्यानमारया प्रबन्ध सम्पादक खः |
फेन्स्टरयात वंगु मे महिनाय् याङ्गुन अन्तर्राष्ट्रिय विमानस्थलं ज्वंगु खः |
अनलाइन पत्रिका फ्रन्टिअर म्यानमारं बिउगु जानकारीकथं पत्रकार फेन्स्टर न्हापां स्वतन्त्र समाचार साइट म्यानमार नाउय् ज्या यानाच्वंम्ह खः |
फेन्स्टरयात बिउगु दक्व द्वपं म्यानमार नाउय् ज्या यानाच्वंबलय्यागु खः |
फेन्स्टरं सन् २०२० जुलाइलय् म्यानमार नाउपाखें राजीनामा बियाः प्र्रन्टिअर म्यानमारय् वःगु व मे महिनाय् फेन्स्टरयात ज्वंबलय् फ्रन्टिअरया निंतिं ज्या यानाच्वंगु ९ महिना दुगु नं फ्रन्टिअर म्यानमारं धाःगु दु |
फेन्स्टरयात लाःगु द्वपनं वयात दोषी ठहर यायेगु आधार मदुगु नं फ्रन्टिआरं धाःगु दु |
म्यानमारय् च्वंगु अमेरिकी दुतावासं धाःसा छुं नं प्रतिक्रिया बिउगु मदुनि |
म्यानमारय् फेबु्रअरी २०२१ य् सेनां कू याःगु खः |
कू लिपा म्यानमारया नेतातय्त ज्वना जेलय् तयातःगु दु |
कूया विरोधय् जूगु प्रदर्शनय् ११७८ म्ह मनू सीधुंकूगु दुसा न्हय्द्वः सिबें अप्वः मनूतय्त ज्वनातःगु दु |
येँ -थनिंनिसें निषधाज्ञा अझ छ्वासुकूगु दु |
म्हिगः स्वनिगःया जिल्ला प्रशासन कार्यालय प्रमुखपिनि दथुइ जूगु सहलह लिपा निषेधाज्ञा अझ छ्वासुकेगु निर्णय याःगु खः |
आः स्वनिगलय् नीन्याम्ह स्वयां अप्वः सिट दुगु सार्वजनिक सवारी साधनयात जोरबिजोर प्रणाली कथं चले याके बीगु निर्णय जूगु दु |
जनस्वास्थ्य मापदण्ड पालना यानाः सिट क्षमता कथं जोरबिजोर नम्बर यानाः सार्वजनिक सवारी साधन चले याके बीगु निर्णय याःगु खः |
उकथं हे म्हो जक यात्रु तयाः जक सार्वजनिक यातायात सञ्चालन याये दइगु खँ धाःगु दु |
सार्वजनिक यातायातय् यात्रा याइपिं यात्रुतय्सं अनिवार्य रुपं मास्क तयेमाःसा सार्वजनिक यातायातय् स्यानेटाइजर अनिवार्य रुपं व्यवस्था यायेमाः चालक व सहचालकं पन्जा न्ह्यायेमाः सवारी साधनयात न्हिथं निसंक्रमण यायेमाःगु निर्देशन नं बिउगु दु |
सार्वजनिक यातायात सुथय् ६ बजेनिसें बहनी ७ बजे तक जक सञ्चालन यायेदइ |
उकथं हे दैनिक उपभोग्य ज्वलंया पसः सुथंनिसें बहनी ६ बजे तक सञ्चालन यायेदइसा मेगु पसः नं सुथय् ११ बजे निसें ६ बजे तक चायेके दइ |
येँ – येँया ह्युमतय् च्वंगु छगू खुद्रा पसलय् होलसेलं चुरोट बीम्ह मनू वल |
पसलय् वयाः चुरोट माः कि म्वाः न्यन |
पसल्यां चुरोट माः धाल |
बिक्रेतां न्यन प्यान नम्बर दु कि मदु ? पसल्यां मदु धाल |
बिक्रेता चुरोट मबिसे वन |
पसल्या छझाः जिल्ल जुल |
छु याये पसःया बाः हे झिंन्याद्वः पुलेमाः |
आः हाकनं सरकारयात कर पुलेत गनं काःवनेगु ? उम्ह पसल्याया कथं थौंकन्हय् प्यान नम्बर मदयेक छुं नं होलसेल बिक्रेतां खुद्रा व्यापारीयात सामान बियाच्वंगु मदु |
अथे जुयाः आः खुद्रा पसःत खाली जुइगु अवस्था वयाच्वंगु दु |
सरकारं साउन १ गते निसें द्वःछि स्वयां अप्वःया कारोबार यायेगु खःसा प्यान नम्बर कायेमाःगु व्यवस्था यायेवं खुद्रा पसःत समस्याय् लाःगु दु |
प्यान मदुपिंत होलसेलं सामान बीगु बन्द याना बिउगु खः |
ह्युमतया हे मेम्ह व्यापारी हरि महर्जनं धाःसा थम्हं प्यान नम्बर कयातयागु खःसां नं व्यापार याये फइगु अवस्था मदुगु खँ कनादीगु दु |
वय्कःया कथं प्यान नम्बर कायेधुंकाः दँय् ५० लाख तकया कारोवार याये दु |
वयां अप्वः जुल धाःसा भ्याटय् वनेमाः |
भ्याटय् वनेगु सामथ्र्य थःके मदुगु खँ वय्कलं कनादिल |
वय्कलं प्यान नम्बर नवीकरण मयाःगु हे निदँ दयेधुंकल |
नवीकरण यायेत राजश्व कार्यालयय् थम्हं हे कम्प्युटर इन्ट्री यायेमाः |
कम्प्युटर चले याये मसयाः निदँ दतं नं नवीकरण याये फयाच्वंगु मदुनि |
वय्कलं धयादी न्हापा निदँ तक राजश्व कार्यालयं वइपिं मनूतय्त धयाः इन्ट्री याका आः अज्याःपिं मनूत नापलाये थाकुल अथे जुयाः जिं निदँ दत नवीकरण मयानानि |
मेखे नेपाल खुद्रा व्यापार संघया पुलांम्ह अध्यक्ष पवित्र वज्राचार्यं भन्सार विन्दु व उत्पादन क्षेत्रं हे सफा जुयाः वल धाःसा प्यान दर्ता यानाः पसः तयेत समस्या मजुइगु खँ कनादिल |
तर चीधंगु खुद्रा व्यापारीयात प्यान दर्ता या धायेगु पाय्छि मजुइगु खँ वय्कलं कनादिल |
नेपालभाषा टाइम्स लिसे खँ ल्हासें वय्कलं भन्सार विन्दुइ हे अन्डर इनभ्वाइस जुयाः सामान आयात जुयाच्वंगुलिं समस्या पिहां वयाच्वंगु खँ कनादिल |
फुक्क थासं सफा जुल धाःसा प्यान नम्बर कयाः व्यापार यायेत समस्या मजूगु खँ कँसें वय्कलं सरकारं आवश्यक ई बियाः थःगु योजना लागू यायेमाःगु बिचाः नं तयादिल |
उकथं हे नेपाल खुद्रा व्यापार संघया अध्यक्ष राजकुमार श्रेष्ठं चीधंगु खुद्रा व्यापारीयात प्यान का धायेगु उचित मजूगु खँ कँसें थःपिंसं उकिया बारे सरकारलिसे सहलह यानाच्वनागु जानकारी बियादिल |
खुद्रा व्यापारीया बारे सरकारयात सुझाव बीधुनागु व याकनं हे उकिया लिच्वः पिहां वइगु आशा नं वय्कलं प्वंकादीगु दु |
थ्वहे झ्वलय् थौं नेपाल उद्योग वाणिज्य महासंघ नेपाल चेम्बर्स अफ कमर्स व उद्योग परिसंघ दुने नं अनिवार्य प्यान नम्बर लागू यायेगु बारे सहलह जुइत्यंगु खँ सीदुगु दु |
यल – बौद्ध बाखनय् आधारित नेपालभाषा संकिपा कर्मया प्रदर्शन सुरु जूगु दु |
संकिपाया प्रिमियर यल ग्वार्कोया गुण सिनेमा हलय् शनिवाः प्रिमियर जुल |
गुण सिनेमाय् हे न्हियान्हिथं लछितक संकिपा क्यनी |
रामकृष्ण खड्गीया निर्देशन दुगु थ्व संकिपा बौद्ध बाखनय् आधारित संकिपा खः |
संकिपाय् मदनकृष्ण श्रेष्ठ नारायणदेवी श्रेष्ठ कर्म शाक्य आशिष्मा नकःमि यमन श्रेष्ठ लुनिभाः तुलाधर कृष्णभक्त महर्जन अन्नपूर्णेश्वरी श्रेष्ठ रजनी खड्गी वत्स शाक्यपिनि मू भूमिका दु |
संकिपाया निर्माण गुण सिनेमाया राजेन्द्र शाक्यं यानादीगु खः |
संकिपाया छायाँकन लुजः सिंहं यानादीगु दुसा संगीत रामकृष्ण खड्गी बालकृष्ण वंशी राजु तुलाधरया दु |
अथेहे सम्पादन व पाश्र्वसंगीत बालकृष्ण वंशीया दु |
बाखं धकिंबाखं संवाद म्ये निर्देशक खड्गीया हे दु |
न्हापायागु जन्म यानागु कर्मया फल लिपायागु जन्म नं चुलायेफु धयागु क्यनातःगु थ्व संकिपा प्रदर्शन पाखें वःगु ध्यबा थीथी बौद्ध विहारयात हे ग्वाहालि कथं बीगु खँ निर्देशक खड्गीं धयादीगु दु |
विराटनगर – विराटनगर महानगरपालिकाया ज्याकुथी म्हिगः न्हिनय् २ बजे अज्ञात मनुखं बम मुइकूगु दु |
जिल्ला प्रहरी कार्यालयया कथं उगु बमं महानगरपालिकाया झ्याःया न्हाय्कं तज्याःगु दु |
उगु बम विष्फोटन सुनां व छु प्रयोजन व छु सामग्री छ्यलाः याःगु खः धइगु विषयय् अनुसन्धान जुयाच्वंगु खँ प्रहरीं धाःगु दु |
प्रहरीं आवश्यक अनुसन्धान यानाः घटनाबारे विस्तृत विवरण बीगु खँ नं धाःगु दु |
घटना लिपा प्रहरीं घेरा लगे यानाः मनपाय् सुयातं दुमछ्वसें तःगु खः |
येँ – मुनासः प्रा.लि.या ग्वसालय् मोहनि स्वन्ति व ने.सं. ११३९ न्हूदँया लसताय् भिंतुना कालबिल ज्याझ्वः जुल |
नेपालमण्डल टेलिभिजनपाखें प्रशारण जुया वयाच्वंगु नेपालभाषा टेलिप्याखं बाखंचा निर्माण यानाच्वंगु मुनासःपाखें कौलाथ्व पारु बुधवाः कुन्हु उगु भिंतुना कालबिल ज्याझ्वः याःगु खः |
बाखंचाया टेलिप्याखनय् आतक म्हितादीपिं कलाकारलिसें बाखं च्वमि प्राविधिक लगायत नेपालभाषा ख्यःया आपालं कलाकारतय् उपस्थिति दुगु उगु ज्याझ्वलय् समावेशी अनलाइन रेडियो रेडियो भूमिका अनलाइन पत्रिका ई भूमिका लिसें युट्युब च्यानल कलश मिडिया नं औपचारिक रुपं शुरु जूगु घोषणा याःगु खः |
मुनासः प्रा.लि.या नायःलिसें पुलांम्ह सभासद रुपा महर्जनया सभापतित्वय् जूगु ज्याझ्वलय् नेपाल कम्युनिष्ट पार्टी नेकपाया पोलिटब्यूरो दुजः नापं जनसांस्कृतिक मंचया नायः मणि थापा मूपाहांकथं झायादीगु खःसा वाम बुद्धिजीवि नापं वरिष्ठ अधिवक्ता खिमलाल देवकोटा विशेष पाहांकथं झायादीगु खः |
मूपाहां थापां अनलाइन रेडियो अनलाइन पत्रिका व युट्युब च्यानल औपचारिक रुपं सार्वजनिक यानादीगु ज्याझ्वलय् मुनासःया दुजः देवेन्द्रमान जोशी लसकुस यासें अनलाइन पत्रिका अनलाइन रेडियो व युट्युब च्यानलया विशेषता नापं संचालन बारे जानकारी बियादीगु खः |
ज्याझ्वलय् संस्थाया मूपाहां थापा विशेष पाहां देवकोटा मुनासःया सल्लाहकार दीलिप महर्जन वरिष्ठ पत्रकारलिसें कलाकार पुष्कर माथेमा कलाकारपिं शोभा वज्राचार्य लक्ष्मीकुमार महर्जन साहित्यकार बद्री वेदना बाखं च्वमि निर्मल वज्राचार्यपिंसं भिंतुना देछासे साहित्य व पत्रिकारिताया थीथी पक्षयात कयाः थःथःगु नुगःखँ तयादीगु खः |
समावेशी अनलाइन पत्रिका व रेडियोय् आःया निंतिं नेपालभाषा खय् भाय् अंग्रेजी हिन्दी दुथ्याकातःगु दुसा लिपा तामांग राई लिम्बु गुरुंग मगः आदियात नं दुथ्याका यंकेगु संस्थां जानकारी बिउगु दु |
अनलाइन रेडियोया सम्पादक रुपा महर्जन खःसा अनलाइन रेडियोया सम्पादक राजु स्यस्यः खः |
येँ -सरकारं पारित याःगु शिक्षा ऐनय् मांभासं आखः ब्वने दइगु व्यवस्था याकेत विशेष पहल यानादीम्ह संसफोया सहअध्यक्ष लिसें सांसद राजेन्द्र श्रेष्ठयात शनिवाः सार्वजनिक रुपं हनीगु जूगु दु |
नेवाः राजनीतिक अभियानपाखें शनिवाः बसन्तपूया महाद्यः पार्वती देगः क्वय् छगू ज्याझ्वः यासें हनेत्यंगु खः |
येँ – मरु सतः पुनर्निर्माणया ज्या आः वगु जेठ २ गते न्ह्यः हे शुरु जुइगु खँ नकतिनि गठन जूगु काष्ठमण्डप मरुसतः पुनर्निर्माण समिति या नायः लिसें प्रदेश सभाया सांसद राजेश शाक्यं कनादीगु दु |
जेठ २ निसें मलमास शुरु जुइगु जूगुलिं व स्वयां न्ह्यः हे मरुसतः पुनर्निर्माणया शिलान्यास याये माःगु खँ वय्कलं कनादिल |
गबले ज्या न्ह्याकेगु धकाः साइत कायेत थःपिंसं कुतः यानाच्वनागु खँ नं वय्कलं कनादिल |
मरुसतःया सिँ अथें पिने लाना– च्वंगुलिं उकियात सुरक्षित याना तयेगु लागिं टहरा दयेके त्यनागु खँ नं वय्कलं कनादिल |
वा वइगु सिजनय् सिँ ध्वगीगु सम्भावना दुगुलिं याकनं हे टहरा दयेकाः उकियात सुरक्षित यायेगु खँ वय्कलं कनादिल |
म्हीग येँय् समाजया थीथी ख्यलय् सक्रिय व्यक्तित्वतलिसे जूगु सहलह लिपा वय्कःया अध्यक्षताय् उगु पुनर्निर्माण समिति गठन याःगु खः |
थ्व समितियात येँ महानगर–पालिकां पूर्ण ग्वाहालि याइगु खँ वय्कलं कनादिल |
मनपाया मेयर विद्यासुन्दर शाक्यं मरुसतः जनस्तरं हे दयेकेमाः मनपां उकियात हःपाः जक बीगु जुइ धासें थःपिंपाखें पूर्ण रुपं समर्थन व साथ बीगु बचं बियादीगु खँ नं वय्कलं कनादिल |
समितिया ज्याकू सिँल्यं सतलय् चायेकेत्यंगु दु |
येँ नेपालभाषा टाइम्स – येँ महानगरपालिकां जुम्ला जिल्लाया चन्दननाथ नगरपालिकालिसे भगिनी सम्बनध स्थापना याइगु जूगु दु |